CELEX: 62008TN0582
Language: mt
Date: 2008-12-30 00:00:00
Title: Kawża T-582/08: Rikors ippreżentat fit- 30 ta' Diċembru 2008 — Carpent Languages vs Il-Kummissjoni

21.3.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 69/43
            
         Rikors ippreżentat fit-30 ta' Diċembru 2008 — Carpent Languages vs Il-Kummissjoni
   (Kawża T-582/08)
   (2009/C 69/96)
   Lingwa tal-kawża: Il-Franċiż
   Partijiet
   
      Rikorrenti: Carpent Languages SPRL (Brussell, il-Belġju) (rappreżentant: P. Goergen, avukat)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tiddikjara r-rikors ammissibbli u fondat;
            
         
               —
            
            
               b'hekk tannulla d-deċiżjoni li tiċħad l-offerta tar-rikorrenti;
            
         
               —
            
            
               tannulla d-deċiżjoni li tagħti l-kuntratt lill-kumpannija privata b'responsabbiltà limitata ADIE TECHNICS;
            
         
               —
            
            
               sussidjarjament, f'każ li l-Qorti tal-Prim'Istanza ma tilqax it-talba għall-annullament tad-deċiżjoni kkontestata, tikkundanna lill-Kummissjoni tħallas lir-rikorrenti l-ammont ta' EUR 200 000, (mitejn elf Euro) bħala kumpens għad-danni morali u materjali tar-rikorrenti;
            
         
               —
            
            
               tikkundanna lill-Kummissjoni tal-Komunitajiet Ewropej għall-ispejjeż kollha ta' din l-istanza.
            
         Motivi u argumenti prinċipali
   Ir-rikorrenti tikkontesta d-deċiżjoni tal-Kummissjoni li tiċħad l-offerta tagħha magħmula fil-kuntest tas-sejħa għal offerti għal-lott Nru 4 tal-kuntratt intitolat “Kuntratti f'bosta oqs[m]a għal servizzi għall-organizzazzjoni ta' laqgħat u konferenzi” (ĠU 2008, S 58-77561), kif ukoll id-deċiżjoni li tagħti l-kuntratt lil offerent ieħor. Ir-rikorrenti titlob ukoll kumpens għad-danni allegatament ikkawżati mid-deċiżjoni kkontestata.
   Insostenn tar-rikors tagħha, ir-rikorrenti tinvoka tliet motivi bbażati:
   
               —
            
            
               fuq ksur tal-obbligu ta' motivazzjoni, peress li l-Kummissjoni ma indikat la n-numru ta' punti miksuba mill-offerent li ntgħażel, la l-vantaġġi tal-offerta li ntgħżlet fuq dawk tar-rikorrenti; barra minn hekk, il-Kummissjoni ma indikatx lir-rikorrenti liema miż-żewġ studji li hija ppreżentat ma kisibx numru ta' punti suffiċjenti;
            
         
               —
            
            
               fuq żball manifest ta' evalwazzjoni, billi l-Kumitat ta' Evalwazzjoni ta marki ta' inqas minn 70 punt lil wieħed mill-istudji ppreżentati mir-rikorrenti minkejja l-fatt li r-rikorrenti spjegat fid-detall, b'mod konformi mal-ispeċifikazzjonijiet, l-approċċ li hija kienet ser tieħu sabiex tforni s-servizzi mitluba, il-mezzi li hija kienet ser talloka għall-kompiti differenti, l-iskeda tax-xogħlijiet kif ukoll stima tal-ispejjeż;
            
         
               —
            
            
               fuq ksur tal-prinċipji ta' trattament ugwali u ta' non-diskriminazzjoni hekk kif definit mill-Artikolu 89(1) tar-Regolament Finanzjarju, inkwantu l-offerent li ntgħażel ma kienx jissodisfa l-kriterji tal-għażla fir-rigward tal-kapaċità teknika.